**Informatīvais ziņojums** **„Par Eiropas Savienības neformālo un apvienoto Transporta, telekomunikāciju un enerģētikas un Vides Ministru padomi 2018.gada 29.-30.oktobrī”**

2018. gada 29.-30.oktobrī Grācā, Vīnē notiks Eiropas Savienības neformālā un apvienotā Transporta, telekomunikāciju un enerģētikas un Vides Ministru padomes sanāksme.

2018. gada 29.oktobrī ir plānota transporta ministru diskusija par normatīvo regulējumu par pulksteņa pārregulēšanas kārtību Eiropas Savienībā, ņemot vērā, ka Eiropas Komisija 2018. gada 12.septembrī nāca klajā ar Priekšlikumu Eiropas Parlamenta un Padomes Direktīvai, ar ko pārtrauc sezonālo laika maiņu un atceļ Direktīvu 2000/84/EK. Par šo Direktīvas projektu Latvijā atbildīgā ir Ekonomikas ministrija. Latvijas viedoklis tiks pausts saskaņā nacionālo pozīciju "Par sabiedrisko apspriešanu par pāreju uz vasaras laiku", kas tika izskatīta un apstiprināta 2018.gada 14.augusta Ministru kabineta sēdē. Latvija ir gatava atbalstīt vienotu dalībvalstu atteikšanos no divkāršās laika maiņas (pārejas uz vasaras laiku un atpakaļ), ja vasaras laiks ES vienoti tiktu noteikts kā pamatlaiks, kas netiek grozīts un tiktu nodrošināta harmonizēta pieeja ES. Neesam gatavi atbalstīt, ka pāreja uz vasaras laiku vai tā atcelšanu noteiktu kā nacionālā līmeņa jautājumu, jo tas rada riskus, ka katra dalībvalsts noteiktu savu datumu pārejai vai nepāriešanai uz vasaras laiku un šāda pieeja radītu nelabvēlīgu vidi loģistikas, sakaru, transporta un citu jomu uzņēmējiem palielinot tiem administratīvo slogu. Vienlaikus tas varētu radīt situāciju, ka Latvija ir atšķirīgās laika joslās ar pārejām Baltijas valstīm vai Somiju, kā arī palielināt laika starpību starp tuvākajām ES kaimiņvalstīm un galvenajām Latvijas sadarbības valstīm.

2018. gada 30.oktobrī ir plānota apvienotā transporta un vides ministru diskusija “Jaunas ēras sākums: tīra, droša un pieejama Eiropas mobilitāte”. Austrijas Prezidentūra, apzinoties ciešo sinerģiju starp transporta un vides sektoriem, uzskata, ka neformālā diskusija ir laba iespēja abiem sektoriem cieši kopā diskutēt par izaicinājumiem, stratēģijām un, galvenais, risinājumiem, lai Eiropas mobilitāte būtu tīra, droša un pieejama. Tiek atzīts, ka tieši mobilitātes un transporta jomā būs jāsaskaras ar lielākajiem izaicinājumiem, lai sasniegtu Eiropas klimata politikas mērķus. Austrijas Prezidentūra, balstoties uz ministru diskusijām, vēlas izstrādāt “Grācas deklarāciju”, kas iezīmētu prioritārās jomas rīcībai Eiropas, nacionālajā un pašvaldību līmenī. Līdz ar to ministri tiek aicināti diskutēt par to, kādas ir galvenās inovācijas un pasākumi, lai nākamajos 10 gados tiktu radīts tāds transporta sektors, kas ļautu sasniegt Parīzes nolīguma un ANO ilgtspējīgas attīstības dienas kārtībā 2030. gadam noteiktos mērķus. Tāpat diskusijā tiks jautāts, vai ministri piekrīt, ka visaptverošajā pieejā, kas paredz tīro tehnoloģiju kombinēšanu ar viedu mobilitātes vadību, tieši sabiedriskais transports un aktīva mobilitāte ir būtiskākie virzieni, kas palīdzēs šos mērķus sasniegt.

Diskusijās Latvija uzsvērs, ka transporta sektors ir izaicinājumu un pārmaiņu priekšā un to sagaida ciešs darbs gan Eiropas, gan nacionālajā, gan pašvaldību līmenī, t.sk. ciešā sadarbībā ar industriju, kas šobrīd ir kā dzinējspēks tehnoloģiskās attīstības ziņā, meklējot jaunus un inovatīvus risinājumus. Mūsuprāt, uzsāktie un plānošanas stadijā esošie pasākumi, jo īpaši autotransporta jomā, dos nozīmīgu transporta sektora radīto SEG emisiju samazinājumu. Būtiski ir palielināt alternatīvo un atjaunojamo energoresursu pielietojuma īpatsvaru, lai sasniegtu izvirzītos SEG emisiju samazināšanas mērķus, kā arī virzīties uz ilgtspējīgu transporta sistēmu. Uzskatām, ka iedzīvotājiem pievilcīga sabiedriskā transporta sistēmas izveidošana un uzturēšana var veicināt emisiju samazinājumu, jo tādejādi tiks mazināts privāto transportlīdzekļu pielietojums, kuri rada būtisku transporta sektora radīto emisiju daļu. Tajā pašā laikā vēršam uzmanību uz to, ka daļā ES dalībvalstu var palielināties lietotu transportlīdzekļu piedāvājums un izmantošana, līdz ar to šajās valstīs SEG emisiju samazināšana būs lielāks izaicinājums, un būs nepieciešams rast kompensējošus pasākumus SEG emisijas mērķu nodrošināšanai.

Nozīmīga ir arī velotransporta izmantošana un velo infrastruktūras attīstība, jo tas ne tikai palīdz samazināt SEG, bet veicina videi draudzīgu domāšanu arī kopumā. Vienlaikus jāatzīmē, ka gaidāmie pasākumi ir tiešā mērā saistīti par papildus investīciju nepieciešamību, un tādējādi būtisks ir jautājums par pieejamo ES līmeņa finansējumu.

Neformālās padomes noslēgumā, 2018. gada 30.oktobrī transporta ministriem ir plānota sesija par “Ceļu satiksmes drošība 2020+: Droša Eiropa visiem iedzīvotājiem”, kuras ietvaros ir plānots diskutēt par drošu mobilitāti Eiropā. Austrijas Prezidentūra uzsver, ka t.s. Trešā Mobilitātes pakotne iezīmē tiekšanos uz Eiropas ambiciozā mērķa - mobilitātes modernizēšana - sasniegšanu. Ambīcija paredz Eiropu kā pasaules līderi savienotas un automatizētas braukšanas jomā, kas ir solis virzienā, lai samazinātu ceļa satiksmes negadījumu skaitu, transportlīdzekļu radītās emisijas un mazinātu sastrēgumus. Jaunu tehnoloģiju un komunikāciju tehnoloģiju integrēšana 21.gadsimta mobilitātē paver lielu potenciālu ceļu satiksmes drošībai, transporta efektivitātei kā arī vides aspektiem. Neskatoties uz to, ka Eiropas Savienībā ir pieņemts Ceļu satiksmes drošības politikas ietvars, kas nosaka īstermiņa un ilgtermiņa mērķus, tomēr tiek secināts, ka pēdējo gadu tendences liecina par stagnācijas periodu vai pat tiek novērota tendence, ka ceļu satiksmes negadījumu skaits pieaug, tāpat pieaug arī tajos ievainoto skaits. Līdz ar to neformālajā Ministru padomē Austrijas Prezidentūra vēlas fokusēt diskusijas par 2021.-2030.gada stratēģiju. Ministri tiek aicināti fokusēties uz vienu no piedāvātajām diskusiju tēmām - kā mainīt šobrīd stagnējošās tendences ceļu satiksmes drošības jomā - pirmās idejas par veicamajiem darbiem ceļu satiksmes drošības jomā pēc 2020.gada; būtiskākās prioritātes un instrumenti, lai efektīvāk ieviestu ceļu satiksmes drošības pasākumus.

Diskusijās Latvija uzsvērs, ka ir būtiski turpināt darbu pie ceļu satiksmes drošības uzlabošanas un Latvija arī aktīvi strādā šajā virzienā. Tā 2017. gada 4.aprīlī Ministru kabinets apstiprināja Ceļu satiksmes drošības plānu 2017.-2020.gadam, kas paredz rīcības virzienus, lai mazinātu gan ceļu satiksmes negadījumu skaitu, gan tajos bojāgājušo un ievainoto skaitu. Latvija piekrīt, ka jauno tehnoloģiju iespējas paver jaunus rīkus drošības uzlabošanai, tomēr tas ir ilgtermiņa, komplekss risinājums. Tāpat būtiski, kā tiks nodrošināta jauno tehnoloģiju, it īpaši – automatizētu transportlīdzekļu, sinerģija ar esošajām tehnoloģijām un transporta sistēmu. Uzskatām, ka ir jāturpina darbs pie preventīvajiem pasākumiem, piemēram, jāturpina plašāka automatizētu pārkāpumu fiksēšanas sistēmas lietošana, tai skaitā tādu kā fotoradaru, vidējā kustības ātruma kontroles iekārtu un luksofora signālu neievērošanas kontroles iekārtu uzstādīšana.

Ir arī jāpiemin, ka viena no Latvijas prioritātēm ir virzība uz “Nulles vīzija” ("Vision Zero") – lai nākotnē ceļu satiksmes negadījumos nebūtu bojāgājušas vai ievainotas personas. Lai to panāktu, autotransporta sistēmai nākotnē, ieskaitot ceļu infrastruktūru, jābūt pilnīgi drošai - tādai, kas novērš bīstamās sekas no cilvēciskām kļūdām. Tas nozīmē, ka cilvēku kļūdas ir un paliks pieņemamas, bet ceļu satiksmes negadījumos bojāgājušie un ievainotie nav pieņemami. Drošas transporta sistēmas mērķis nākotnē ir nodrošināt, ka cilvēku kļūdas, nolaidība vai apzināta rīcība nerada letālas vai traumatiskas sekas ceļu satiksmē.

Iesniedzējs: Satiksmes ministrs U.Augulis

Vizē: valsts sekretāra vietā-

Valsts sekretāra vietniece Dž.Innusa

19.10.2018. 17:00

1017 vārdi

Elīna Šimiņa – Neverovska 67028254

elina.simina@sam.gov.lv